**Wanda Group** (yksink.: 万达集团; perint.: 萬達集團; pinyin: *Wàndá Jítuán*), tai **Dalian Wanda** (kiin.: 大连万达), on kiinalainen monikansallinen monialayritys. Se on maailman suurin yksityinen rakennuttaja ja kiinteistöomistaja ja maailman suurin elokuvateatteriketjujen operaattori, joka omistaa Wanda Cinemas-, Hoyts Group- ja AMC Theaters -elokuvateatteriyhtiöt. Toukokuussa 2021 Wanda luopui AMC-omistuksestaan. Tammikuussa 2017 Wandan omistama AMC osti myös suomalaisen Finnkinon emoyhtiön Nordic Cinema Groupin.

Kesäkuussa 2014 Wanda Group omisti Kiinassa 88 Wanda Plaza -liikekeskusta, 55 viiden tähden hotellia, 1 247 elokuvateatteria, 78 tavarataloa ja 84 karaokekeskusta.

Historia
--------

Yhtiön päämaja Wanda Plazalla, Pekingissä.
Wanda Groupin perusti liikemies Wang Jianlin vuonna 1988 asuinkiinteistöyritykseksi. Se oli yksi ensimmäisistä Kiinan talousuudistuksen jälkeen perustetuista osakeyhtiöistä.

Vuodesta 2005 Wanda Group on laajentunut voimakkaasti kiinteistöbisneksen ulkopuolelle. Vuonna 2012 se osti yhdysvaltalaisen elokuvateatteriketjun AMC:n, mikä teki Wandasta maailman suurimman elokuvateatteriyhtiön. Vuonna 2013 Wanda osti brittiläisen luksusvenevalmistaja Sunseekerin. Lisäksi se rakensi huvipuistoja eri puolilla Kiinaa ja perusti yhdessä Tencent- ja Baidu -yhtiöiden kanssa verkkokauppa-alustaa kehittävän yhteisyrityksen.

Kesäkuussa 2015 Wanda ilmoitti ostaneensa australialaisen Hoyts-elokuvateatteriketjun ja perusti elokuvatoimialaa hoitamaan erillisen holdingyhtiön nimeltä Wanda Film Holdings.

Vuonna 2016 Wanda Group osti Legendary Entertainment -yhtiön, minkä jälkeen Wanda Film Holdings on ollut liikevaihdoltaan maailman suurin elokuva-alan yhtiö.

Wanda Group epäonnistui yrityksessään ostaa Paramount Pictures -elokuvatuotantoyhtiö, mutta syyskuussa 2016 Wanda ilmoitti yhteistyösopimuksesta Sony Pictures Entertainment -yhtiön kanssa. Sen pohjalta Wanda aikoo rahoittaa etenkin Kiinan markkinoille suunnattuja Sonyn elokuvatuotantoja.

Wanda Group on kaavaillut myös pilvenpiirtäjähotellien rakentamista Chicagoon ja Lontooseen.

Joulukuussa 2014 Wanda Groupin kiinteistötoimiala listautui Hongkongin pörssiin. Osakeanti teki Wandan perustajasta Wang Jianlinista yhden Kiinan rikkaimmista miehistä, joidenkin arvioiden mukaan koko Aasian rikkaimman.

Lähteet
-------

1. ↑  It’s a Wanda-ful life *The Economist*.  14.2.2015.  (englanniksi)
2. ↑  Industry Partners: Dalian Wanda Group *weforum.org*.  Arkistoitu 4.2.2015. Viitattu 15.2.2015. (englanniksi)
3. ↑  Matthew Miller: China's Dalian Wanda buys Australian cinema chain Hoyts  2.6.2015. Reuters.  Arkistoitu 24.9.2015. Viitattu 3.6.2015. (englanniksi)
4. 1 2  Finnkino myytiin taas – Ostaja maailman suurin elokuvateatteriketju ja Aasian rikkain mies, Yle Uutiset 23.1.2017.
5. ↑  Introduction: Corporate Profile Dalian Wanda Group, wanda-group.com.  Arkistoitu 7.10.2014. Viitattu 22.5.2014. (englanniksi)
6. ↑  Wanda Group threw 5 billion yuan for rock-bottom price bargains, and Wang Jianlin predicted a complete shuffle for the real estate industry - Column of Wang Jianlin - About Wanda  29.11.2008. Dalian Wanda Group.  Arkistoitu February 10, 2013. Viitattu 22.5.2012. (englanniksi)
7. ↑  "Dalian Wanda changes property strategy after IPO", *Financial Times*, 15.1.2015.
8. ↑  Brzeski, Patrick. "It's Official: China's Wanda Acquires Legendary Entertainment for $3.5 Billion", *The Hollywood Reporter*, 11.1.2016. Luettu 11.1.2016.
9. ↑  Wanda Group partners with Sony Pictures, giving China’s richest man a leg up in Hollywood *latimes.com*. Viitattu 29.10.2016. (englanniksi)
10. ↑  China’s Wanda Forming Major Alliance With Sony Pictures *deadline.com*. Viitattu 29.10.2016. (englanniksi)
11. ↑  "Proposed skyscraper could be third-tallest -- or fifth-tallest -- in Chicago", *The Chicago Tribune*, 14.5.2015. Luettu 30.5.2016.
12. ↑  "Dalian Wanda Commercial Properties Raises $3.7 Billion in IPO", *Wall Street Journal*, 15.12.2014.